**2018. 24.oktobrī Daugavpils pilsēta tika pārstāvēta VARAM organizētajā seminārā „Remigrācijas pilotprojekts”**

Daugavpils pilsētas dome ir viena no desmit pašvaldībām, kas sadarbībā ar plānošanas reģionu koordinatoriem nodrošina praktisku atbalstu potenciālajiem reemigrantiem. Pilotprojektā iesaistījušās arī: Tukuma novads, Jelgavas pilsēta, Ozolnieku novads, Rundāles novads, Neretas novads, Saldus novads, Skrundas novads, Gulbenes novads un Smiltenes novads.

Terminu “remigrācija” un “remigrants” nozīme ir vienāda ar sabiedrībā un valstiskā līmenī lietotajiem terminiem “reemigrācija” un “reemigrants” – abi tiek izmantoti, lai raksturotu vienu un to pašu procesu – iedzīvotāju atgriešanos valstī, no kuras tie emigrējuši (izbraukuši).

Pilotprojekta mērķis ir atbalstīt tos cilvēkus, kuri plāno atgriezties Latvijā, ar praktisku informāciju un palīdzību jautājumu risināšanā, kas no tālienes var būt sarežģītāk, nekā esot uz vietas. Pilotprojekta galvenais uzdevums ir sazinoties ar personām, kas šobrīd dzīvo ārvalstīs, izzināt viņu vajadzības un problēmsituācijas, kas kavē pārcelšanos atpakaļ uz Latviju, sniedzot priekšlikumus kā šos jautājumus risināt.

Lai uzsāktu mērķtiecīgu darbu remigrācijas veicināšanai, 2018. gadā VARAM ir izveidojusi piecu reģionālo remigrācijas koordinatoru tīklu, nodrošinot vienu reģionālo koordinatoru katrā plānošanas reģionā. Koordinatori, sadarbībā ar pašvaldību koordinatoriem palīdz tautiešiem atgriezties mājās, bet pašvaldībām – atgūt savus iedzīvotājus.

Ikvienam interesentam ir iespēja bez maksas saņemt reģionālā koordinatora konsultāciju par sev aktuāliem jautājumiem, kas saistīti ar atgriešanos Latvijā konkrētā reģionā. Koordinators vienlaikus ir atbalsta persona, kas palīdz ārvalstīs esošajiem tautiešiem attālināti izvērtēt priekšrocības pārdomātam lēmumam, kā arī sagatavoties, lai veiksmīgi atgrieztos Latvijā.

Katram remigrantam ir individuālas vajadzības un apstākļi, kas jāņem vērā, tādējādi saziņas gaitā tiek apzināti visi interesējošie jautājumi, uz kuriem koordinators Latvijā palīdz rast atbildes, nepieciešamības gadījumā sadarbojoties arī ar pašvaldības un valsts iestādēm. PAPS ir Vides aizsardzības un reģionālās attīstības ministrijas (VARAM) īstenotais pilotprojekts "Reģionālais remigrācijas koordinators". Tas tiek ieviests saskaņā ar 2016. gadā Valdības rīcības plānā noteikto uzdevumu, kas paredz atbalstīt pasākumus ārvalstīs dzīvojošo tautiešu politiskai un pilsoniskai līdzdalībai, iesaistei Latvijas ekonomiskajā un kultūras dzīvē, izglītībā un zinātnē. Tāpat projekts paredz arī atbalstu ārvalstīs dzīvojošām ģimenēm, kuras apsver iespēju atgriezties Latvijā.

Visām pilotpašvaldībām bija iespēja satikties un dalīties pieredzē par sasniegto, plānoto un pilotprojekta būtību kopumā.